24.3.2022
ET
Euroopa Liidu Teataja
C 132/81 Kolmapäev, 6. oktoober 2021
72. julgustab mõlemat poolt vahetama parimaid reguleerimistavasid; nõuab tungivalt, et EL ja USA jätkaksid läbirääkimisi vastavushindamise üle, et kõrvaldada rahaliselt koormavad mittetariifsed tõkked; rõhutab, kui oluline on, et mõlemad pooled ühineksid sarnaselt meelestatud partnerite koalitsiooniga ja juhiksid seda, et tõhustada Atlandi-üleste standardite kasutamist rahvusvaheliste standardiorganisatsioonide poolt; 73. kutsub mõlemat poolt üles kasutama kaubandust vahendina, millega võidelda kliimamuutuste vastu ja saavutada ülespoole suunatud lähenemine; nõuab sellega seoses tungivalt, et mõlemad pooled teeksid koostööd CO2 heite maksustamise valdkonnas ning eelkõige koordineeriksid piiril kohaldatava süsinikdioksiidi kohandusmehhanismi väljatöötamist ning tulemuslike meetmete võtmist ebaseadusliku relvakaubanduse vastu ning relvakaubanduse läbipaistvuse ja vastutavuse suurendamiseks, hõlmates nii USA kui ka ELi liikmesriikide relvaeksporti; 74. nõuab, et USA ja EL teeksid OECD raames koostööd üleilmse äriühingu tulumaksu kehtestamiseks, pidades eelkõige kiiduväärseks G7 riikide saavutatud üleilmset maksureformi käsitlevat kokkulepet ja juhtides tähelepanu kokkuleppele kehtestada üleilmse äriühingu tulumaksu miinimummäär, milleks on vähemalt 15 %, ning teeksid koostööd pettuste ja kahjulike kaubandustavade vastu võitlemisel; 75. rõhutab, et tugevamad kaubandus- ja majanduspartnerid loovad tugevamaid liite; tunneb heameelt jõupingutuste üle, mida mõlemad pooled teevad oma tarneahelate vastupanuvõime suurendamiseks, eriti kriitilise tähtsusega toorainete valdkonnas; 76. nõuab, et EL ja USA tõhustaksid Arktikas tehtavat koostööd, arvestades uute navigatsioonimarsruutide avanemist ja loodusvarade võimalikku kättesaadavaks muutumist kliimamuutuste tagajärjel ning võttes arvesse teiste riikide, näiteks Hiina kasvavat majandushuvi Arktika vastu; kutsub komisjoni üles tegelema nende võimaluste ja probleemidega ka oma koostatavas Arktika strateegias; 77. nõuab tungivalt, et komisjoni üldine tava oleks tegutseda Ameerika Ühendriikidega tehtavas koostöös läbipaistvalt, avaldades muu hulgas kõik USA-le saadetavad ettepanekud ning tagades Euroopa Parlamendi ja kodanikuühiskonna kaasamise kõnealuste ettepanekute koostamisse, et suurendada tarbijate ja kodanike usaldust;
Julgeoleku- ja kaitseprobleemide üheskoos lahendamine 78. rõhutab, et Atlandi-ülene liit on Euroopa julgeoleku ja stabiilsuse tagamisel jätkuvalt põhiline, sest NATO on Euroopa kollektiivse kaitse alus ja Euroopa julgeoleku alustala; kinnitab veel kord, et NATO liitlased ja partnerid ning ka Euroopa Liit peavad kollektiivselt tegema rohkem, et vastata õiglastele ootustele usaldusväärsete ja võrdsete Atlandi-üleste partneritena, kes suudavad ja soovivad end kaitsta ja ohjata kriise oma naabruses, võttes vajaduse korral juhtrolli, kuid tehes seda tihedas koostöös Ameerika Ühendriikidega; toetab Atlandi-ülestes julgeolekualastes suhetes vastutuse tasakaalustamist, edendades ELi liikmesriikide paremat iseseisvat kaitseküsimustega toimetulekut, et vähendada USA koormust ning luua NATO liikmesuse ja ELi kaitsevõime vahel koostoimet; rõhutab, et ELi ja NATO koostöö põhineb 74 ühiselt kokkulepitud tegevusel konkreetsetes valdkondades; tuletab meelde, et mõlemal organisatsioonil on erinevad ülesanded ja prioriteedid, kuna NATO vastutab oma liikmete kollektiivse territoriaalse kaitse eest ja EL on seadnud eesmärgiks sõjaliste kriiside ohjamise välisriikides, kuid neil on potentsiaali edasiseks dialoogiks ja koostööks julgeolekuprobleemide valdkonnas ning strateegiliseks partnerluseks, mille aluseks on ühine toetus sellistele põhiväärtustele nagu demokraatia, vabadus ja rahu edendamine; rõhutab, et põhjalikum koostöö, ühendamine ja jagamine ning tõhus ja läbipaistev Euroopa kaitsesektor suurendavad ka NATO jaoks kättesaadavat võimekust; rõhutab, et tugeva ELi tööstusbaasi ja tugevama sõjalise võimekuse loomine ELi tasandil ning investeerimine sõjaväelisse liikuvusse ja koostalitlusvõimesse mitte ainult ei tugevda ELi, vaid tugevdaks samaaegselt ka Atlandi-ülest liitu ning oleks sünergiline ELi ja selle liikmesriikide rolli ja asjakohasusega NATOs; väljendab seetõttu oma täielikku pühendumist Euroopa kaitsealgatustele, muu hulgas Euroopa Kaitsefondile, alalisele struktureeritud koostööle (PESCO) ja Euroopa rahutagamisrahastule; rõhutab, et Atlandi-ülene partnerlus saab olla edukas ainult siis, kui kõik liikmesriigid täidavad oma kohustusi, sealhulgas lubadusi kaitseinvesteeringuteks, ning osalevad vastastikuses toetuses ja püüdlevad koormuse tasakaalustatuma jagamise poole; rõhutab, et kõik NATO liitlased peavad investeerima rahaliselt selliste võimete arendamisse, omandamisse ja säilitamisse, mida NATO vajab oma kodanike kaitsmiseks; juhib tähelepanu ka käimasolevale ELi strateegilise kompassi koostamise protsessile, mis on Euroopa kaitse- ja julgeolekualase koostöö tugevdamise verstapost, ning rõhutab, et strateegiline kompass peaks olema tihedalt seotud NATO strateegilise kontseptsiooni koostamisega; väljendab veendumust, et need paralleelsed protsessid pakuvad ainulaadset võimalust Atlandi-ülese poliitilise ja julgeolekupartnerluse märkimisväärseks edendamiseks ja ajakohastamiseks ning muudavad selle sobivaks praeguste ülemaailmsete probleemide lahendamisel, millega seisavad silmitsi nii EL kui ka USA; rõhutab, et Euroopa strateegilise autonoomia eesmärk ei õõnesta sugugi NATOt, vaid täiendab seda; nõuab, et Euroopa Kaitseagentuur ja Ameerika Ühendriigid sõlmiksid halduskokkuleppe, ning väljendab heameelt ELi ja Ameerika Ühendriikide võetud kohustuse üle alustada arutelusid võimalikult kiiresti, nagu on märgitud 15. juunil 2021. aastal toimunud ELi ja USA tippkohtumise lõpus tehtud avalduses; toetab välispoliitika ning julgeoleku- ja kaitsepoliitika koordineerimise protsesside loomist USA, ELi ja Ühendkuningriigi vahel;